**Kde bolo, tam bolo, alebo rozprávky očami detí**

Kde bolo, tam bolo... Svet rozprávok a príbehov, svet fantázie, ktorý nepozná prekážky a vyrieši každý problém, potrestá nespravodlivosť a dobro vždy zvíťazí nad zlom...

V priebehu pár dní sme sa všetci ocitli v novej, pre nás neznámej situácií, v ktorej musíme zvládať nielen nároky pracovné, ale vo zvýšenej miere aj nároky vzdelávacie a výchovné... Svet istôt sa premenil na neistú pôdu. Tlaku sme vystavení nielen my dospelí a máme veľakrát čo robiť, aby sme všetko zvládli, ale rovnako aj naše deti. Snažme sa čas, ktorý teraz vo zvýšenej miere trávime spolu s deťmi využiť na čítanie rozprávok a príbehov, ktoré nám vytvárajú priestor na komplexný rozvoj ich osobnosti: kognitívnych a verbálnych schopností, sociálnych zručností, rozvoj emocionálnej inteligencie a prosociálneho správania.

Čítajme, rozprávajme sa o prečítanom, rozvíjajme fantáziu a slovnú zásobu detí otázkami k príbehom, prípadne im umožnime, aby navrhli svoju verziu ukončenia rozprávky alebo príbehu. Nakreslením prečítaného zapojme aj stimulovanie jemnej motoriky. Deti môžu ilustrovať samostatné rozprávky, alebo príbehy na pokračovanie.

Takto hravou formou, zmysluplne vyplníme čas našim deťom, vzájomne sa obohatíme, zároveň ocenením ich aktivít ich naučíme viac veriť vo vlastné sily, umožnením dokončenia príbehu, posilníme ich schopnosť riešiť problémy. Určite budeme sami prekvapení, čo všetko naše deti dokážu, aké sú šikovné... Kde bolo, tam bolo...

Budeme radi, ak nám kresby Vašich detí pošlete na e-mailovú adresu: cpppapmartin@gaya.sk do 30.júna 2020, uvediete názov kresby, meno a vek autora (autori, ktorí vedia písať, môžu doplniť aj príbeh).

Z kresieb Vašich detí urobíme spoločne vernisáž v priestoroch CPPPaP Martin. A možno spolu vytvoríme nový príbeh... Spolu to všetko zvládneme...

Rozprávočka išla svetom, hľadala si cestu k deťom, niesla košík múdrosti, radosti a hravosti.

Príbehy sú ako niť, ktorú môžeme predĺžiť, ozdobiť ju perlami – vašimi obrázkami.

Poďte deti, poďte smelo, vezmite farbičky, pero, teším sa, že vaše diela, doplnia príbehov veľa...

Takto spolu s vami len, vytvoríme krásny sen.

Vaša Rozprávka

Autorka projektu: PhDr. Katarína Graňáková, psychologička CPPPaP Martin